《貂裘换酒 登挂雾山绝顶》
清代·姚燮

青柱天门笏。俯群峦、亭亭玉朗，偃霞回蜺。手撷芙蓉凌石屋，人似盘霄健鹘。

浩唱与、樵风相答。北去海天浮不尽，指燕关、齐岳摇芒末。

潮紫翠，荡烟色。

十干尘事归棋劫。尽无聊、敲泉煮茗，鼎花沸雪。

十二水帘低不捲。淡碧一层松樾。约梦里，来寻仙迹。

月丽云娇莲掌拓，锦珊湖、飞上罗浮蝶。河汉影，绕衣活。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。